Агенцијата за заштита на правото на слободен пристап до информациите од јавен карактер, врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружение на граѓани Центар за граѓански комуникации ЦГК, преку полномошникот Герман Филков, претседател на Здружението, поднесена против Општина Гостивар, по предметот Барање за пристап до информации од јавен карактер, на 03.03.2023 година го донесе следното

**Р Е Ш Е Н И Е**

1. Жалбата изјавена од Здружение на граѓани Центар за граѓански комуникации ЦГК, преку полномошникот Герман Филков, претседател на Здружението, поднесена против Општина Гостивар, заведена во Агенцијата под бр.08-89 на 22.02.2023 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Здружение на граѓани Центар за граѓански комуникации ЦГК, како што е наведено во Жалбата, на 23.01.2023 година поднел Барање за пристап до информации од јавен карактер до Општина Гостивар, со кое побарал по е-маил да му се достави фотокопија од следните информации:

„-Број на противпожарни возила кои ги користи територијалната противпожарна единица на општината (со наведување дали се во сопственост, набавени на лизинг, добиени како донација или добиени на користење од друга институција)

-Марка и модел на возилата;

-Година на производство на возилата;

-Година на набавка на возилата;

-Набавка вредност на возилата;

-Број на вработени/ангажирани професионални пожарникари (со наведување на статусот дали се вработени или ангажирани на друг начин)“

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-89 на 22.02.2023 година.

Агенцијата со електронски допис бр.08-89 од 22.02.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 28.02.2023 година до Агенцијата достави емаил на кој наведува дека: „Јас како овластено лице за посредување при информации од јавен карактер сум доставил интерно барање до надлежниот сектор, и до ден денес не сум добил никаков одговор за овој предмет. Чекам овие денови да ми се достави одговор за вашето барање.“

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да се поведе управен спор пред Управниот суд во рок од 30 дена.

**Директор,**

**Пламенка Бојчева**